
[bookmark: TextBodyBegin]Europski parlament,
–	uzimajući u obzir zahtjev za ukidanje imuniteta Angeliki Niebler, koji je glavna europska tužiteljica podnijela u dopisu od 21. srpnja 2025. i kasnije potvrdila u dopisu od 1. rujna 2025., u vezi s preliminarnom istragom koja će se pokrenuti protiv Angelike Niebler, a koji je objavljen na plenarnoj sjednici 10. rujna 2025.,
–	nakon saslušanja Angelike Niebler 15. travnja 2026., u skladu s člankom 9. stavkom 6. Poslovnika,
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir Uredbu Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja[footnoteRef:1], a posebno njezin članak 29. stavak 2., [1:  	SL L 283, 31.10.2017., str. 1.] 

–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019.[footnoteRef:2], [2:  	Presuda Suda od 21. listopada 2008., Marra / De Gregorio i Clemente, C 200/07 i C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23.; Presuda Suda od 19. prosinca 2019., Junqueras Vies, C-502/19, ECLI:EU:C:2019:1115.] 

–	uzimajući u obzir članak 46. Temeljnog zakona Savezne Republike Njemačke,
–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0127/2026),
A.	budući da je glavna europska tužiteljica u dopisu od 21. srpnja 2025., potvrđenim dopisom od 1. rujna 2025., podnijela zahtjev za ukidanje imuniteta Angeliki Niebler, zastupnici u Europskom parlamentu izabranoj u Njemačkoj, u vezi s navodnim kaznenim djelima koja su počinjena u razdoblju od 2017. do 2025.;
B.	budući da je, u skladu sa zahtjevom koji se temelji na informacijama privatne stranke koja je za Angeliku Niebler radila od kolovoza 2021. do rujna 2023., Angelika Niebler u razdoblju od 2017. nadalje, tj. od 8. do 10. parlamentarnog saziva, navodno neopravdano tražila povrat putnih troškova za putovanja u Strasbourg i Bruxelles, da je navodno privremeno upotrebljavala usluge akreditiranih parlamentarnih asistenata i lokalnih asistenata u privatne svrhe ili svrhe koje nisu povezane s ulogom zastupnice u Europskom parlamentu ili s obavljanjem parlamentarnih dužnosti te da je, osim toga, navodno zaposlila lokalnog asistenta kojemu je Europski parlament isplaćivao plaću za rad za Angeliku Niebler a koji je navodno radio isključivo za bivšeg zastupnika u Europskom parlamentu iz iste stranke; budući da se u zahtjevu navodi, na temelju zaprimljenih informacija, da postoji početna sumnja da je Angelika Niebler sredstva namijenjena za pokrivanje troškova parlamentarne pomoći upotrijebila u suprotnosti s člankom 29. stavkom 2. Odluke Predsjedništva od 11. rujna 2023. o Provedbenim mjerama Statuta zastupnika u Europskom parlamentu[footnoteRef:3]; budući da bi stoga navodne radnje mogle predstavljati kazneno djelo prijevare u skladu s člankom 263. stavcima 1. i 3. njemačkog Kaznenog zakona; [3:  	Odluka Predsjedništva od 11. rujna 2023. o Provedbenim mjerama Statuta zastupnika u Europskom parlamentu i o stavljanju izvan snage odluke Predsjedništva od 19. svibnja i 9. srpnja 2008. (SL C, C/2024/2814, 26.4.2024., ELI: http://data.europa.eu/eli/C/2024/2814/oj). ] 

C.	budući da je Angelika Niebler bila izabrana na svoju funkciju. na europskim izborima u svibnju 2014, a potom ponovno izabrana u svibnju 2019. i lipnju 2024., te da je u vrijeme navodnog počinjenja kaznenog djela stoga bila zastupnica u Europskom parlamentu; 
D.	budući da navodna kaznena djela ni zahtjev za ukidanje imuniteta Angeliki Niebler koji je uslijedio nisu povezani s njezinim izraženim mišljenjem ili glasovanjem pri obnašanju njezinih dužnosti u smislu članka 8. Protokola br. 7 o povlasticama i imunitetima Europske unije;
E.	budući da u skladu s člankom 9. prvim stavkom točkom (a) Protokola br. 7 o povlasticama i imunitetima Europske unije, tijekom zasjedanja Europskog parlamenta, njegovi zastupnici na nacionalnom području svoje države članice uživaju imunitet koji je dodijeljen zastupnicima u parlamentu njihove države članice;
F.	budući da članak 46. stavci 2., 3. i 4. Temeljnog zakona Savezne Republike Njemačke glasi kako slijedi:
„(2.)	Zastupnik može biti pozvan na odgovornost ili uhićen zbog kažnjivog djela samo uz odobrenje njemačkog Bundestaga, osim ako je uhićen prilikom počinjenja djela ili tijekom idućeg dana.
(3.)	Odobrenje Bundestaga potrebno je i za svako drugo ograničenje osobne slobode zastupnika ili za pokretanje postupka protiv zastupnika u skladu s člankom 18.
(4.)	Svi kazneni postupci i postupci u skladu s člankom 18. pokrenuti protiv zastupnika, svako zadržavanje ili bilo koje drugo ograničenje njegove osobne slobode obustavljaju se na zahtjev Bundestaga.”;
G.	budući da je svrha imuniteta propisanog Protokolom br. 7 o povlasticama i imunitetima Europske unije zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
H.	budući da parlamentarni imunitet u skladu s člankom 5. stavkom 2. Poslovnika Europskog parlamenta nije osobna povlastica zastupnika, već jamstvo neovisnosti Parlamenta kao cjeline i njegovih zastupnika;
[bookmark: _Hlk227752086][bookmark: _Hlk227752575]I.	budući da se svaki zaključak mora izvesti na temelju informacija i objašnjenja dostavljenih u dotičnom slučaju; budući da postoje velike nejasnoće u pogledu elemenata i motiva na kojima se temelji pritužba koja je dovela do zahtjeva za ukidanje imuniteta, uključujući i anonimni karakter pritužbe, što onemogućuje njezinu smislenu procjenu i ne dopušta isključivanje mogućnosti da je pritužbu podnijela privatna osoba s izravnim političkim motivom kompromitiranja Angelike Niebler; budući da, nadalje, vremenski okvir i selektivna priroda pritužbe dovode do još većih dvojbi, posebno u svjetlu prominentne političke uloge Angelike Niebler; budući da nedosljednosti u zahtjevu, uključujući očiglednu nepreciznost kada je riječ o točnim financijskim iznosima kao i specifične okolnosti navodne povrede dužnosti, izazivaju sumnju da je namjera postupka možda nanošenje štete ugledu Angelike Niebler;
[bookmark: _Hlk223449412]J.	budući da se stoga čini da je riječ o slučaju u kojem se može pretpostaviti da postoji fumus persecutionis, odnosno „konkretni dokazi”[footnoteRef:4] da je dotični sudski postupak pokrenut s namjerom da se našteti političkoj aktivnosti Angelike Niebler, a posebno njezinom svojstvu zastupnice u Europskom parlamentu, a time i neovisnosti Parlamenta; [4:  	Presuda Suda od 17. rujna 2020., Troszczynski/Parlament, C-12/19 P, ECLI:EU:C:2020:725, točka 26.] 

K.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:5]; [5:  	Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

1.	odlučuje ne ukinuti imunitet Angeliki Niebler;
2.	nalaže svojoj predsjednici da ovu Odluku i izvješće nadležnog odbora odmah proslijedi Uredu europskog javnog tužitelja i Angeliki Niebler.



image1.png




